หมอเล่า หญิงปวดท้องน้อยนาน 1 ปี ตรวจเจอ เนื้องอกในมดลูก ใหญ่เท่าหัวเด็ก
ปวดท้องอย่านิ่งนอนใจ หญิงวัย 38 ปวดท้องน้อยนาน 1 ปี ปวดมากเวลามีประจำเดือน หมอพบ เนื้องอกในมดลูก ใหญ่กว่าหัวเด็กทารก ประมาณ 20 ซม.นพ.อารักษ์ วงศ์วรชาติ ผอ.รพ.สิชล จ.นครศรีธรรมราช โพสต์ข้อความผ่านเฟซบุ๊ก Arak Wongworachatโดยระบุว่า ผู้ป่วยหญิงอายุ 38 ปี มีบุตร 1 คน บุตรอายุ 16 ปี ไม่เคยแท้งบุตร มีอาการรู้สึกปวดถ่วงท้องน้อยมา 1 ปีเศษ ปวดมากเวลามีประจำเดือน โดยประจำเดือนมาแต่ละครั้งมามาก มาหลายวัน บางรอบเดือนมามากกว่า 7 วัน กินยาคุมบ้างเป็นบางครั้ง มีอาการจุกเสียดแน่นท้องบ่อยๆ ซื้อยากินเอง กินยาโรคกระเพาะ ยาพาราแก้ปวด พออาการดีขึ้น ประจำเดือนหยุดก็หายปวด จึงไม่คิดจะไปหาหมอเวลาต่อมาเริ่มมีปัสสาวะขัด บางครั้งต้องเบ่งปัสสาวะลำบาก ปัสสาวะบ่อยๆ ปวดถ่วงท้องน้อยมากขึ้น ประจำเดือนไม่มาสามเดือน ท้องโตขึ้นมาก ท้องผูกบ่อยๆ ซื้อยาระบายกินเองเป็นประจำ เวลามีเพศสัมพันธ์จะปวดท้องน้อยมาก จดเกิดความกลัวทุกครั้ง เวลานอนจะปวดหลัง ปวดขา ตื่นเช้ามาขาบวม จนมีเพื่อนบ้านแซวว่าท้องอีกหรือจากนั้น จึงตัดสินใจไปพบแพทย์ที่โรงพยาบาลสิชล ส่งพบสูตินรีแพทย์คลำหน้าท้องได้ก้อนแข็งโตขึ้นมาเหนือระดับสะดือ จึงส่งไปอัลตราซาวนด์ช่องท้อง พบก้อนขนาดใหญ่ประมาณ 20 ซม. โตกว่าหัวเด็กทารกเสียอีก จึงวางแผนผ่าตัดด้วยการเปิดแผลทางหน้าท้อง ด้วยขนาดก้อนที่โตมากจึงไปเบียดกระเพาะปัสสาวะจนปัสสาวะไม่ออก กดลำไส้ใหญ่จนท้องผูกถ่ายลำบาก กดเส้นเลือดแดงใหญ่จนเลือดที่ขาไหลกลับลำบาก กดท่อปัสสาวะ ทำให้ปัสสาวะคั่ง ไตทำงานหนักขึ้น การผ่าตัดก็ไม่ง่ายต้องใช้ความระมัดระวังไม่ให้ไปตัดเอาอวัยวะอื่นที่สำคัญข้างเคียง หลังจากนั้นส่งก้อนไปตรวจทางพยาธิวิทยาต่อไปสำหรับผู้ป่วยรายนี้ เป็นเคสที่พบเนื้องอกมดลูกที่โตที่สุด ที่เคยผ่าตัดในโรงพยาบาลสิชล ในรอบ 15 ปี ในยุคก่อนโครงการหลักประกันสุขภาพถ้วนหน้า แพทย์จะพบผู้ป่วยที่มีขนาดเนื้องอกโตมาก เพราะเข้าถึงบริการได้ยาก หมอสูตินรีเวชมีน้อย คิวผ่าตัดรอคอยยาวมาก เครื่องมืออัลตราซาวนด์ที่ใช้ตรวจก็มีเฉพาะในโรงพยาบาลขนาดใหญ่ รอคิวยาว ในระยะหลังจะไม่ค่อยได้เจอผู้ป่วยที่มีก้อนโตมากๆ แบบรายนี้ขนาดมดลูกปกติประมาณ 5-7 ซม. ในระยะมีประจำเดือนอาจโตขึ้นได้เล็กน้อย แต่หากมีเนื้องอกจะโตขึ้นมากตามระยะเวลาที่เป็น สาเหตุที่ทำให้เกิดเนื้องอกมดลูก ก็เหมือนกับสาเหตุที่ทำให้เกิดเนื้องอกประเภทอื่นๆ นั่นคือ ยังไม่สามารถระบุได้แน่ชัดว่าเกิดจากอะไร มีการตั้งข้อสังเกตว่าฮอร์โมนเพศหญิง ทั้งเอสโตรเจนและโพรเจสเทอโรน ที่กระตุ้นการเจริญของเยื่อบุมดลูกระหว่างการมีประจำเดือนในทุกๆ เดือน อาจส่งเสริมให้เกิดการเจริญเติบโตของเนื้องอกมดลูกขึ้นได้สุดท้ายขอฝากไว้ อย่ากลัวการไปพบแพทย์ อย่ากลัวการตรวจภายใน รักษาตั้งแต่เริ่มแรกจะดีกว่าการปล่อยให้โรคลุกลามไปมากแล้ว.(อ่านต้นฉบับ - คลิกที่นี่)Arak Wongworachat
ปวดท้องอย่านิ่งนอนใจ หญิงวัย 38 ปวดท้องน้อยนาน 1 ปี ปวดมากเวลามีประจำเดือน หมอพบ เนื้องอกในมดลูก ใหญ่กว่าหัวเด็กทารก ประมาณ 20 ซม.
เนื้องอกในมดลูก,ปวดท้องน้อย,เนื้องอก,อารักษ์ วงศ์วรชาติ,ผ่าตัด,ข่าวทั่วไป